แนวโน้มดัชนีเช้าแกว่งกรอบแคบ
นักวิเคราะห์ฯคาดตลาดหุ้นไทยเช้านี้แกว่งกรอบแคบ โดยความเสี่ยงจากปัญหาน้ำท่วมในประเทศยังมีอยู่ ให้แนวรับ 950 จุด แนวต้าน 965 จุด
30 ต.ค. 2565

นักวิเคราะห์ฯคาดตลาดหุ้นไทยเช้านี้แกว่งกรอบแคบ โดยความเสี่ยงจากปัญหาน้ำท่วมในประเทศยังมีอยู่ ให้แนวรับ 950 จุด แนวต้าน 965 จุด          นายปริญทร์ กิจจาทรพิทักษ์ ผู้อำนวยการอาวุโสฝ่ายวิเคราะห์หลักทรัพย์ บล.เคทีบี(ประเทศไทย)กล่าวว่า ตลาดหุ้นไทยเช้านี้น่าจะแกว่งตัวในกรอบแคบๆ และประคับประคองตัวไม่ขึ้นหรือลงแรง โดยความเสี่ยงจากปัจจัยลบเรื่องสถานการณ์น้ำท่วมในประเทศยังคงมีอยู่ แต่ตลาดฯในช่วงนี้ดูเมื่อว่าจะอิงปัจจัยในต่างประเทศมากกว่า อย่างเมื่อคืนนี้ตลาดหุ้นสหรัฐฯปิดบวก ก็คงเป็นจิตวิทยาการลงทุนที่ทำให้ตลาดหุ้นไทยวันนี้ ยังไม่น่าที่จะตอบสนองปัจจัยลบในประเทศเท่าไหร่           ขณะที่วิกฤตหนี้ยูโรโซนที่หลายฝ่ายกังวลว่าปัญหาจะลุกลามไปยังประเทศอิตาลี ส่วนตัวมองว่ามองว่าไม่ได้เป็นประเทศใหม่ ซึ่งในช่วง 2-3 ปีที่ผ่านมานี้ ปัญหาก็จะวนเวียนไปในประเทศเดิมๆเช่น กรีซ โปรตุเกส สเปน อิตาลี เป็นต้น แต่ยังต้องติดตามอย่างใกล้ชิด ส่วนการที่สมาชิกของธนาคารกลางยุโรป (อีซีบี) ออกมาให้ความเห็นว่าปัญหาหนี้ยุโรปจะสามารถแก้ไขได้อย่างช้าที่สุดในระยะเวลา 1 ถึง 2 ปี น่าจะเป็นอีกปัจจัยที่ช่วยประคองตลาดฯ แต่คงไม่ได้หมายความว่าปัญหาจะดีขึ้นในทันที น่าจะเริ่มทรงตัวได้มากกว่า  พร้อมให้แนวรับ 950 จุด แนวต้าน 965 จุด